和張洞春雪
作者：劉敞
朝代：宋

paragraphs: 水國雖暑濕，亦惡春令早。
雨暘恒不時，過燠未爲好。
凌威集驕陽，瘴疹一以埽。
宿麥根復濡，豐年不煩禱。
堪輿氣清真，生物同壽考。
大哉造化力，排斡正穹昊。
能令四時順，少失安足道。
君胡乃嗟嘆，哀彼花與草。
方今王正始，節物自未老。
繁華雖云遲，秀實終自保。
可以寛君愛，毋爲色枯槁。